元章好古過人書畫驚世起余作歌
作者：劉涇
朝代：宋

paragraphs: 天下愛奇人沒量，奇不諛人奇解相。
奇人奇物方合璧，乞與世間人物樣。
六朝唐盛始兼得，訪古知名已蕭爽。
人亡物喪付衰夢，注想後來逢好尚。
元章心自鑒秋月，一路仍行九霄上。
家時菜色無斗粟，書畫奇奇世人望。
譬如大海沈百寶，爾輩乘風得之浪。
二王褚陸已天作，老顧如來更天匠。
其餘緹襲凡幾重，但見光明爛垂象。
珍犀瑞錦扶蘭茝，龍躍鸞驚訶魍魎。
金仙詎敢觸以手，雪子玉人聊置掌。
余家僻素最沈著，退舍還師覺難傍。
世人往往力能幹，未免目蝦終惚恍。
緘機僞謬各臣妾，未睹堂堂筆中王。
袖間澀縮氣如線，浄几明窗謾瞻仰。
從來所有萬錢價，不即臭帤當火葬。
傾心妙絕豈求勝，妄意臨摹須殺謗。
端居自號書一品，好事如封繪三藏。
諸郎青出即護持，未肯充饑謬爲駔。
余衰二物擬高閣，子可專之世無兩。
書來詩往但悠悠，塵土欺人正惆悵。